

**Organizacija nastave u OŠ Dragutina Kušlana od 7. rujna 2020.**

**(Model A: nastava u školi)**

**Za sve učenike nastavna godina 2020./2021. počinje 7. rujna 2020.** uz primjenu uputa i preporuka Hrvatskog zavoda za javno zdravstvo i Ministarstva znanosti i obrazovanja od 24. kolovoza 2020. i 29. kolovoza 2020.

Rad u školi, uz pridržavanje propisanih uputa, smatra se sigurnim i za učenike i za djelatnike.

Škola je obavezna provesti propisane mjere odnosno prilagoditi ih svojim mogućnostima i uvjetima.

**Škola je opremljena svim potrebnim higijenskim priborom i materijalom kao i dezinfekcijskim sredstvima za čišćenje odnosno higijenu ruku** te će se osigurati redovita kontrola i nadopuna istog kao i redovita priprema, čišćenje i održavanje prostora škole prema dobivenim Uputama. U školi i izvan škole djelatnici će se pridržavati što je više moguće pravila kojima se smanjuje njihova mogućnost zaraze te posljedično zaraza učenika.

Tijekom boravka u zatvorenom prostoru škole **svi djelatnici nose maske osim razrednih učitelja i osoba koje zbog zdravstvenih razloga ne smiju nositi zaštitnu masku.**

**Grad Zagreb će** kao osnivač **osigurati** **zaštitne maske za učenike i djelatnike škole** te potrebne količine vizira i zaštitnih pregača za postupanje u slučaju razvoja znakova bolesti kod djeteta tijekom boravka u školi sukladno uputama HZJZ i MZO.

Iz Uputa HZJZ-a i MZO-a te Gradskog ureda za obrazovanje proizlazi sljedeće:

1. Prije dolaska djeteta u školu **roditelj/skrbnik će** **pročitati upute HZJZ-a i MZO-a** te dijete podsjetiti na držanje fizičkog razmaka i na pravila osobne higijene te ostale mjere zaštite.
2. **Roditelji/skrbnici dužni su izmjeriti tjelesnu temperaturu djetetu svaki dan prije dolaska u školu** te u slučaju povišene tjelesne temperature ne smiju dovoditi ili poslati dijete u školu, već se javljaju telefonom ravnateljici/pedagoginji škole i izabranom pedijatru/liječniku obiteljske medicine radi odluke o testiranju i liječenju djeteta.

**Djeca sa znakovima zaraznih bolesti ne dolaze u školu.**

Učenicima razredne nastave roditelji/skrbnici svako će jutro u informativku upisati vrijednost izmjerene tjelesne temperature. Informativku provjerava razredna učiteljica te o utvrđenim odstupanjima obavještava ravnateljicu/pedagoginju škole. Učenici predmetne nastave također su dužni izmjeriti temperaturu prije dolaska na nastavu. Djelatnici škole dužni su izmjeriti temperaturu pri dolasku i odlasku iz školske zgrade o čemu će se voditi evidencija.

Tijekom nastave **kod sumnje** **na** povišenu tjelesnu temperaturu ili kod pojave drugih simptoma koji upućuju na zarazu COVID-19 ili neku drugu respiratornu **infekciju djetetu će biti izmjerena tjelesna temperatura te će biti izdvojeno iz razrednog odjela u ured stručnih suradnica/ravnateljice do žurnog dolaska roditelja/staratelja.**

U slučaju da se za neko **posebno zdravstveno osjetljivo dijete** moraju primijeniti **drugačija pravila** prilikom boravka u školi, **roditelj/staratelj dužan se javiti pedijatru/obiteljskom liječniku/školskoj liječnici** koji će o tome donijeti odgovarajuću **odluku. Odluku će roditelj/staratelj dostaviti u školu pedagoginji/ravnateljici.**

1. **Učenici** svih razrednih odjela **u školu ulaze pridržavajući se mjera socijalne distance.**

**U školu je zabranjen ulaz svim osobama koje su bolesne ili u samoizolaciji.**

U vanjske prostore (dvorište, igralište) i unutarnje prostore ne mogu ulaziti osobe koje imaju **povišenu tjelesnu temperaturu**, respiratorne simptome poput **kašlja i kratkog daha** ili koji su pod rizikom da su mogli biti **u kontaktu s osobama pozitivnim na COVID - 19** ili su pod sumnjom da bi mogli biti zaraženi s COVID - 19, a osobito ako su u samoizolaciji.

Učenici OŠ Dragutina Kušlana ulazit će u školsku zgradu sa školskog igrališta na dva ulaza - ULAZ 1 (u blizini blagovaone) i ULAZ 2 (u blizini sportske dvorane). Ulazi će biti vidljivo obilježeni. Učenici / osobe u pratnji moraju na igralištu održavati razmak od drugih učenika / osoba od barem 1,5 m.

Učenike nižih razreda (od 1. - 4.) ako za to postoji potreba, u školu dovodi samo jedna osoba. Roditelji ne ulaze u zgradu.

Učenici viših i nižih razreda smiju u školu dolaziti i bez pratnje, ali samo u točno određenom terminu, bez kašnjenja, gdje će ih na ulazu preuzeti učitelj /predmetni učitelj.

Sve osobe koje ulaze u školu obavezno dezinficiraju ruke. Učenici nakon ulaska u školsku zgradu odlaze do prostora za ostavljanje jakni, obuvaju papuče i obavezno peru ruke prije ulaska u razred.

|  |  |  |
| --- | --- | --- |
| **VRIJEME ULASKA U ŠKOLU** | ULAZ U ZGRADU SA ŠKOLSKOG IGRALIŠTA | |
| **ULAZ 1 (blagovaona)** | **ULAZ 2 (sportska dvorana)** |
| 7:20 | 3.b | 1.a |
| 7:25 | 3.a | 2.a |
| 7:30 | 2.b | 1.b |
| 7:40 | 5.a / 6.a | 3.c |
| 7:50 | 5.c /6.b | 7.a / 8.a |
| 8:00 | 5.b | 7.b / 8.b |

Učenici 4.a i 4.b razreda u školu će ulaziti prema rasporedu sati u dogovoru s razrednim učiteljicama.

U popodnevnoj smjeni učenici predmetne nastave ulaze na ulaz 1 kod blagovaonice te po njih na ulaz dolazi predmetni učitelj. Razredni odjeli koji počinju kasnije ulaze 10 minuta prije početka sata te po njih dolazi predmetni učitelj.

|  |  |
| --- | --- |
| **VRIJEME ULASKA U ŠKOLU** | **ULAZ 1 (blagovaona)** |
| 13:40 | 8.a /7.b |
| 13:45 | 7.a /6.a |
| 13:50 | 5.a /6.b |
| 13:55 | 8.b /5.c |
| 14:00 | 5.b |

Učenici će izlaziti iz zgrade nakon završene nastave prema rasporedu nastavnih sati pri čemu će se uzeti u obzir da nastava u predmetnoj nastavi ne završava svima u isto vrijeme.

Učenici produženog boravka (1.-3. razreda) izlazit će iz škole u moguća tri termina na ULAZ 1 prema dogovoru razredne učiteljice s roditeljima putem maila.

|  |
| --- |
| 15:45 |
| 16:30 |
| 17:00 |

Učenici će izlaziti na školsko igralište za lijepog vremena na nastavu Tjelesne i zdravstvene kulture prema točno utvrđenom rasporedu. Učenici produženog boravka na školskom igralištu će boraviti prema posebnom rasporedu na unaprijed utvrđenim lokacijama.

Učenike razredne nastave na ulazu dočekuju razredne učiteljice, a učenike predmetne nastave predmetni učitelji.

Učeniku se na ulazu dezinficiraju ruke i potplata obuće. Učenik zatim odlazi do garderobe, obuva papuče, skida jaknu, te dezinficira/pere ruke sapunom i vodom prije ulaska u učionicu.

**Učenici razredne nastave (od 1. do 4. r.) nisu obavezni, ali mogu nositi maske (npr. zdravstveno osjetljiva djeca).**

**Učenici predmetne nastave (od 5. do 8. r.) obavezno nose maske, osim osoba koje zbog zdravstvenih razloga ne smiju nositi zaštitnu masku.**

**Učenici u učionicama sjede na najvećem mogućem fizičkom razmaku.**

**Roditelji/skrbnici/druge odrasle osobe u pratnji učenika ne ulaze u školu** osim u iznimnim slučajevima (uz prethodnu najavu putem maila ili telefona i dogovora s ravnateljicom/pedagoginjom škole) i **obavezno sa zaštitnom maskom**.

1. **Svaki razredni odjel boravi u jednoj (matičnoj) učionici** odnosno tijekom nastave učenici uglavnom ne mijenjaju učionice. **Većina nastave** u predmetnoj nastavi te djelomično u razrednoj nastavi izvodit će se **u dvosatu**, **Nastavni sat** traje **40 minuta**. Izborna **nastava** **Islamskog vjeronauka** izvodit će se **online.** Učenici koji ne pohađaju nastavu izbornog predmeta, slobodan nastavni sat provest će u knjižnici ili jednoj od slobodnih učionica uz nadzor učitelja. Raspored boravka učenika u tim prostorima bit će izvješen ispred prostorija. **Izvannastavne aktivnosti, dodatna nastava, dopunska nastava dijelom će se izvoditi u školi, a dijelom online.**

**Za učenike** koji spadaju u **zdravstveno osjetljivu skupinu** (nadležni liječnik izdaje potvrdu) kao i za učenike koji su **odsutni iz škole** jer su **COVID pozitivni** ili su u **samoizolaciji**, **nastava** se organizira **online**.

Na početku i na kraju svake smjene prostor u kojem borave učenici primjereno će se očistiti, dezinficirati te će se učionice prozračiti.

Obavijesti o organizaciji prvog radnog dana dostupne su na web stranici škole.

1. **Edukacija učenika održat će se prvi dan nastave ( razredne učiteljice, razrednici)**

* S djecom svaki dan ponavljati način dolaska u školu (mjesto na kojem ulaze u školu) te odlaska kući.
* Objasniti im važnost skidanja cipela i obuvanja papuča na točno određenom mjestu.
* Objasniti potrebu hodanja kroz školu sredinom hodnika (unutar unaprijed formiranog koridora), bez dodirivanja stvari i rukohvata prilikom kretanja.
* Ponavljati načine na koje brinemo o zdravlju i vježbati zadržavanje socijalne distance.
* Naglašavati važnost pranja ruku: obavezno ih prati po dolasku u školu, prije ulaska u skupinu, a onda što češće, prema uputi učiteljice.
* Vježbati pravilno pranje ruku.
* Upozoriti učenike na uporabu jednokratnih maramica.
* Poticati učenike da ne dodiruju usta, nos, oči i lice.
* Ponavljati zaštitni postupak kod kihanja i kašljanja.
* Naglašavati im mjere zaštite prilikom korištenja WC-a i umivaonika.
* Objasniti im zašto im je dodijeljeno trajno mjesto u razredu i zašto ga ne mogu mijenjati.
* Naglašavati važnost korištenje vlastitih boca za vodu (**boce svih učenika 1.-8. razreda moraju biti označene, tj. na učenikovoj boci OBAVEZNO treba pisati ime, prezime i razred**).
* Oprema, školski pribor i ostale osobne stvari koje učenici donose u školu ne smiju koristiti drugi učenici.

1. **Odmore** će svi učenici provoditi **u svojoj matičnoj učionici** uz nadzor učitelja.
2. **Nastava Tjelesne i zdravstvene kulture** odvijat će se isključivo na školskom igralištu do poboljšanja epidemiološke situacije.
3. Za učenike 1. – 3. razreda bit će organiziran doručak i ručak u blagovaonici, sjedeći svatko za svojim stolom, poštujući fizičku udaljenost, prema posebnom rasporedu u pravilnim vremenskim razmacima te će nakon svake skupine biti dezinfekcija. Prije i nakon ručka učenici su dužni oprati/dezinficirati ruke.

Užinu će učenici dobivati pred razred, na za to pripremljene i dezinficirane stolove.

1. Učenici upisani u **program produženog boravka** odlaze kući u tri moguća termina u **15:45, 16:30 ili 17 sati.** U navedenim terminima učiteljice će izvesti djecu iz škole kroz ulaz 1 kraj blagovaone , a **roditelji ne ulaze u zgradu.**
2. U postojećoj epidemiološkoj situaciji **izvanučionička nastava** (terenska nastava, posjeti, poduka plivanja..) **neće biti organizirana** do poboljšanja epidemiološke situacije.
3. Do daljnjega su **zabranjeni** svi stručni, edukativni i slični **posjeti školi**.
4. **Škola će biti zaključana od 8:00, a ulaz će biti moguć isključivo na glavni ulaz ( s Kušlanove ulice) na kojem treba pozvoniti i pričekati dežurnu čistačicu.**
5. **Škola vodi evidenciju ulazaka ovlaštenih i neovlaštenih osoba**. Ulazak u školu jedino je moguć na glavni ulaz škole. U evidencijsku knjigu upisuje se ime i prezime osobe koja ulazi u školu, vrijednost izmjerene tjelesne temperature i kontakt telefon.
6. **Škola do daljnjega neće neposredno raditi sa strankama.** Komunikacija će se ostvarivati telefonom i/ili elektroničkom poštom.

Ulazak neovlaštenih osoba (roditelji, skrbnici, ostali članovi obitelji učenika, vanjski suradnici, dostavljači, serviseri…) iznimno je moguć na glavni ulaz uz najavu i prethodni dogovor s ravnateljicom/pedagoginjom i uz obavezno nošenje maske.

1. Do poboljšanja epidemiološke situacije **roditeljski sastanci većinom će se održavati *online****,* a **pojedinačni razgovori *online* ili u školi** uz prethodnu najavu i dogovor s ravnateljicom/stručnom suradnicom/razrednim učiteljicama/predmetnim učiteljima.

Kontakti djelatnika objavljeni su na mrežnoj stranici škole.

1. Stručne suradnice provodit će rad s učenicima u svojem uredu uz pridržavanje svih epidemioloških mjera.
2. **Aktivnosti u knjižnici** održavat će se samo za učenike jednog razrednog odjela odnosno prema dogovoru učitelja i knjižničarke. Posudba/vraćanje knjiga u knjižnicu bit će moguće u uredovno vrijeme uz pridržavanje propisanih epidemioloških mjera.
3. **Do daljnjega** odnosno do promjene propisanih mjera i poboljšanja epidemiološke situacije, školska **sportska dvorana** kao ni mala dvorana neće se koristiti za nastavu tjelesne i zdravstvene kulture.
4. **U slučaju pojave bolesti COVID-19 u školi, škola će postupiti u skladu s uputama nadležnih liječnika, epidemiologa, HZJZ, GUO i MZO.**

Organizacija rada prilagođavat će se aktualnoj epidemiološkoj situaciji kao i svim važnim i novim uputama i preporukama nadležnih institucija. Sve izmjene, dopune i poboljšanja bit će objavljene na mrežnoj stranici škole.

Strpljenje, razumijevanje, suradnja i otvorena komunikacija uz međusobno uvažavanje i poštovanje čimbenici su koji će osigurati uspješnu provedbu navedenog modela nastave kao i ostvarenje svih ciljeva i ishoda ovogodišnjeg kurikuluma.

ravnateljica

Petra Štingl Raić, prof.